Muutettu ehdotus neuvoston asetukseksi (EY) Euroopan yhteisöjen yleiseen talousarvioon sovellettavan, 21 päivänä joulukuuta 1977 annetun varainhoitoasetuksen muuttamisesta (95/C 150/04) KOM(95) 161 lopull. - 94/0144(CNS)

(Komission esittämä 2 päivänä toukokuuta 1995 EY:n perustamissopimuksen 189 a artiklan 2 kohdan nojalla)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 209 artiklan,

ottaa huomioon komission ehdotuksen (1),

ottaa huomioon Euroopan parlamentin lausunnon (2),

ottaa huomioon tilintarkastustuomioistuimen lausunnon (3),

sekä katsoo, että,

yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 (4), sellaisena kuin se on viimeksi muutettuna asetuksella (EY) N:o . . ./95, 5 artiklan 2 kohdassa vahvistettiin Euroopan maatalouden ohjaus- ja tukirahaston tukiosaston uusi tilien tarkastus- ja hyväksymisjärjestelmä; tämä järjestelmä hajottaa entisen tilien tarkastus- ja hyväksymisjärjestelmän kahdeksi eri päätöstyypiksi, joista toinen kohdistuu jäsenvaltioiden toimittamien tilien kirjanpidon tarkastukseen ja hyväksymiseen ja toinen rahaston mahdolliseen kieltäytymiseen vastaamasta sellaisista menoista, joita ei ole maksettu yhteisön sääntöjen mukaisesti; erityisesti kieltopäätösten talousarviokäsittelyn tarkentamiseksi olisi mukautettava Euroopan yhteisöjen yleiseen talousarvioon sovellettavan, 21 päivänä joulukuuta 1977 annetun varainhoitoasetuksen (5), sellaisena kuin se on muutettuna asetuksella (Euratom, EHTY, ETY) N:o 610/90 (6), 15, 89 ja 102 artiklaa uuteen tilien tarkastus- ja hyväksymisjärjestelmään ja määrättävä asetuksen (ETY) N:o 729/70 5 artiklan 2 kohdan c alakohdan perusteella tehdyt päätökset kattavasta vuoropuhelumenettelystä (7), ja

asetuksen (ETY) N:o 729/70 5 artiklan 2 kohdan c alakohdan perusteella tehtyjä tarkastus- ja hyväksymispäätöksiä on tarkasteltava vastuuvapausmenettelyn yhteydessä; se seikka, että tarkastus- ja hyväksymispäätöksen kohteena olevat menot on kirjattu varainhoitovuodelle, jonka osalta vastuuvapaus on jo myönnetty, ei saa olla esteenä sille, että Euroopan parlamentti tarkastelee niitä vastuuvapausvaltuuksiensa mukaisesti,

ON ANTANUT TÄMÄN ASETUKSEN:

1 artikla

Muutetaan varainhoitoasetus seuraavasti:

1) Korvataan 15 artiklan 6 kohta seuraavasti:

"6. Alustaviin täydentäviin ja/tai korjaaviin lisätalousarvioluonnoksiin liitetään perustelevat lausunnot ja saatavilla olevat talousarvion toteuttamista koskevat tiedot kyseiseltä varainhoitovuodelta ja edellisten ja aikaisempien varainhoitovuosien osalta koskien sellaisia tilien tarkastukseen ja hyväksymiseen liityviä päätöksiä, joita jäsenvaltiot ovat tehneet EMOTR:n (Takuu) suhteen, niiden laatimisen ajankohtana."

2) Lisätään uusi 2 a alakohta 89 artiklaan:

"2a Euroopan parlamentin myöntämään vuosittaiseen vastuuvapauteen sisältyy varaus EMOTR:n menojen osalta kunnes asetuksen (ETY) N:o 729/70 5 artiklan 2 kohdan c alakohdan ja tämän asetuksen 102 artiklan mukaisesti tehdyt päätökset on tutkittu ja kumottu."

3) Korvataan 102 artikla seuraavasti:

"102 artikla

1. Asetuksen (ETY) N:o 729/70 5 artiklan 2 kohdan b alakohdassa tarkoitetun tilien tarkastuksen ja hyväksymisen tarkoituksena on määrittää sellaisten kussakin jäsenvaltiossa kyseisenä varainhoitovuotena maksettujen menojen määrä, joita on pidettävä EMOTR:n maksettavina menoina, edellä sanotun kuitenkaan rajoittamatta mainitun artiklan 2 kohdan c alakohdan mukaisesti myöhemmin tehtyjä päätöksiä.

2. Asetuksen (ETY) N:o 729/70 5 artiklan 2 kohdan c alakohdassa tarkoitettujen päätösten tarkoituksena on määrittää menot, jotka poistetaan mainitun asetuksen 2 ja 3 artiklassa tarkoitetusta yhteisön rahoituksesta, koska menoihin liittyviä toimenpiteitä ei ole toteutettu yhteisön sääntöjen mukaisesti.

Nämä päätökset on annettava välittömästi Euroopan parlamentin käsiteltäviksi vastuuvapauden myöntämistä varten. Euroopan parlamentti tarkastelee näitä päätöksiä sen tähän tarkoitukseen laatiman menettelyn mukaisesti.

3. Aikataulu tilien tarkastukselle ja hyväksymiselle vahvistetaan asetuksessa (ETY) N:o 729/70.

4. Edellä 1 kohdassa tarkoitetun päätöksen lopputulos, joka käsittää mahdollisen erotuksen 100 ja 101 artiklan mukaisesti kyseisen varainhoitovuoden tileille kirjattujen menojen kokonaismäärän ja komission tilien tarkastuksen ja hyväksymisen yhteydessä hyväksymien menojen kokonaismäärän välillä, kirjataan yhdelle ainoalle momentille lisäyksenä tai vähennyksenä menoihin.

5. Edellä 2 kohdassa tarkoitettujen päätösten lopputulokset kirjataan erilliselle momentille lisäyksenä tai vähennyksenä menoihin."

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan yhteisen maatalouspolitiikan rahoituksesta annettua neuvoston asetusta (EY) N:o 729/70 muuttavan, . . . annetun neuvoston asetuksen (EY) N:o . . ./ . . voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) Neuvostolle 1 päivänä heinäkuuta 1994 annettu tiedonanto (EYVL N:o C 377, 31.12.1994)

(2) Annettu 17 päivänä maaliskuuta 1995

(3) Annettu 15 päivänä joulukuuta 1994 (EYVL N:o C 383, 31.12.1994)

(4) EYVL N:o L 94, 28.4.1970, s. 13

(5) EYVL N:o L 356, 31.12.1977

(6) EYVL N:o L 70, 16.3.1990, s. 1

(7) Parlamentin ehdottamat muutokset kursiivilla